Voortrekkers-ekspo plaas kollig op Afrikaans - Afrikaans.com
Die Voortrekkers Transvaal se Presidentsverkennersproses het vanjaar op 3 Junie afgeskop by die Afrikaanse Hoër Seunskool in Pretoria waar talle matriekleerders bymekaargekom het ter viering van hul twaalf jaar in die Voortrekkers.
Die Presidentsverkennersproses vir graad 12-jeuglede is vanjaar tweeledig en bestaan uit beide 'n ekspo en konferensie. Gedurende die ekspo het 130 leerders die geleentheid gehad om uitstallings aan te bied wat die waarde beklemtoon wat Die Voortrekkers oor die afgelope 12 jaar tot hulle lewens gevoeg het. Die matrikulante met die mees kreatiewe uitstalling het weggestap met pryse van onder meer Airlink en Sol-Tech.
Jaco van der Walt, Adjunkgebiedsleier van Verkennersake, sê die ekspo is ook 'n geleentheid om die jeuglede aan eksterne organisasies voor te stel met die doel om die jongmense 'n hupstoot vir die lewe na skool te gee.
Jaco meen dié organisasie bied 'n wonderlike platform vir jongmense om hul liefde vir Afrikaans uit te bou en ten toon te stel. Hy sê die ekspo bied ook die geleentheid vir leerders om in kontak te kom met ander organisasies wat ook die taal vier en bevorder.
Esmari Pretorius, een van die leerders by die ekspo, sê funksies soos dié dra by tot die bevordering en voortbestaan van die taal.
"Afrikaans is belangrik, want dis 'n stukkie van waar jy vandaan kom en dis 'n stukkie van jou erfenis en kultuur wat deel word van jou … dis 'n stuk van wie jy is."
Kyk hier na 'n onderhoud met Jaco van der Walt.
Lees meer oor die Voortrekkers hier
Na die ekspo het 'n twee dae lange konferensie gevolg waartydens verskillende sessies aangebied is. Afrikaans.com, tesame met Juffrou Marelize Swanepoel, een van ons ambassadeurs vir Afrikaans en die stigter van die bekende Swanies-webtuiste, het met die leerders oor leerhulp en studiemetodes vir die komende rekord- en eindeksamen gesels.
Juffrou Marelize het raad gedeel oor hoe om die komende eksamen met 'n geruste hart aan te pak ongeag die druk van 'n besige skedule. Verder het sy ook waardevolle hulpmiddels gedeel wat leerders kan aanwend om te verseker dat hul genoegsaam voorberei. Hou gerus ons webtuiste en sosialemediablaaie dop vir 'n paar van Juffrou Marelize se nuttige eksamenwenke.